Document ID: 32008R0377

KOMISSION ASETUS (EY) N:o 377/2008,
annettu 25 päivänä huhtikuuta 2008,
yhteisön työvoimaa koskevan otantatutkimuksen järjestämisestä annetun neuvoston asetuksen (EY) N:o 577/98 täytäntöönpanosta vuodesta 2009 lähtien toimitettavien tietojen koodauksen, rakenteellisia muuttujia koskevien tietojen keruussa käytettävän alaotoksen ja tarkasteluvuosineljänneksen määritelmän osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön työvoimaa koskevan otantatutkimuksen järjestämisestä 9 päivänä maaliskuuta 1998 annetun neuvoston asetuksen (EY) N:o 577/98 (1) ja erityisesti sen 1 artiklan ja 4 artiklan 1 kohdan,
sekä katsoo seuraavaa:
(1)
Asetuksen (EY) N:o 577/98 1 artiklassa edellytetään, että komissio laatii luettelon viikoista, jotka muodostavat tutkimuksen tarkasteluvuosineljänneksen, kun kyseessä on jatkuva tutkimus.
(2)
Asetuksen (EY) N:o 577/98 4 artiklan 3 kohdan mukaisesti täytäntöönpanotoimet ovat tarpeen, jotta voidaan määritellä tietojen toimittamisessa käytettävien muuttujien koodit.
(3)
Asetuksen (EY) N:o 577/98 4 artiklan 4 kohdan mukaan tutkimuksessa käytettävien tietojen joukosta voidaan määrittää muuttujien luettelo, jäljempänä ’rakenteelliset muuttujat’, joita on tarpeen tutkia vain vuosittaisina keskiarvoina 52 viikon tarkastelujaksoissa eikä neljännesvuosittaisina keskiarvoina. Näin ollen edellytykset alaotoksen käytölle rakenteellisia muuttujia koskevien tietojen keruussa olisi vahvistettava.
(4)
Kun otetaan huomioon työllisyyttä ja työttömyyttä koskevien tietojen tärkeys, kyseisten indikaattorien kokonaismäärien olisi oltava yhdenmukaisia riippumatta siitä, onko ne tuotettu vuosittaisista alaotoksista vai neljän neljännesvuosittaisen kokonaisotoksen vuosittaisen keskiarvon perusteella.
(5)
Kun otetaan huomioon lisäkysymysten avulla kerättyjen tietojen tärkeys, kyseisten tietojen olisi oltava yhdistettävissä minkä tahansa muun tutkimuksessa käytetyn muuttujan kanssa.
(6)
Asetuksella (EY) N:o 577/98, sellaisena kuin se on muutettuna Euroopan parlamentin ja neuvoston asetuksella (EY) N:o 1372/2007, tehdään muuttujan ”päätyön palkka” toimittaminen pakolliseksi. Muuttujien koodeja olisi tämän vuoksi muutettava.
(7)
Yhteisön työvoimaa koskevan otantatutkimuksen järjestämisestä annetun neuvoston asetuksen (EY) N:o 577/98 täytäntöönpanosta vuodesta 2006 lähtien toimitettavien tietojen koodauksen ja rakenteellisia muuttujia koskevien tietojen keruussa käytettävän alaotoksen osalta annetussa komission asetuksessa (EY) N:o 430/2005 (2) määritellään koodaus, jota on käytettävä tietojen toimittamisessa vuodesta 2006 lähtien. On kuitenkin tarpeen muuttaa koodausjärjestelmää vuodesta 2009 alkaen, jotta voidaan ottaa huomioon kahden muuttujan muutokset (korkeimman hyväksytysti suoritetun koulutustason ala ja päätyön kuukausipalkka), sopeuttaa tietojen toimitussarakkeet näihin muutoksiin ja korjata joitakin suodatusvirheitä ja puutteita eräiden muiden muuttujien osalta. Komission asetus (EY) N:o 430/2005 olisi tämän vuoksi kumottava 1 päivästä tammikuuta 2009 alkaen.
(8)
Tässä asetuksessa säädetyt toimenpiteet ovat neuvoston päätöksellä 89/382/ETY (3), Euratom perustetun tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Rakenteelliset muuttujat
Edellytykset alaotoksen käytölle rakenteellisia muuttujia koskevien tietojen keruussa esitetään liitteessä I.
2 artikla
Tarkasteluvuosineljännekset
Vuodesta 2009 lähtien sovellettavien tarkasteluvuosineljännesten määritelmä annetaan liitteessä II.
3 artikla
Koodit
Tietojen toimittamisessa vuodesta 2009 lähtien käytettävien muuttujien koodit esitetään liitteessä III.
4 artikla
Kumoaminen
Kumotaan asetus (EY) N:o 430/2005 1 päivästä tammikuuta 2009 alkaen.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2009.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä huhtikuuta 2008.

Labels: 12
9
19